Bekendstelling: Dié Datsun beïndruk | Maroela Media
Bekendstelling: Dié Datsun beïndruk
Die Datsun Go. Foto: Verskaf
ŉ Voertuig wat ek nou al ŉ geruime tyd suksesvol vermy het, is die oorspronklike Datsun Go. Die banksitplek voor en die bakkie-tipe handrem was vir my een stappie te ver. Ek glo tog daar is beslis ŉ mark vir dié tipe voertuig. ŉ Reusemark. Ek dink Datsun gaan nou groot geraas in dié segment kan maak.
Datsun het ŉ lang geskiedenis in Suid-Afrika. Baie mense het iewers iets Datsun raakgeloop. Amper elke gesin het ŉ Nissan 1400 gehad … wat tog sy lewe as ŉ Datsun 1200 begin het. Die SSS’e uit die sewentigs en tagtigerjare was uiters gewild. My kop wandel dadelik terug na die Stanza SSS en die 140 GX Coupé.
Nissan het in 2013 vir Datsun weer in die lewe gebring as hul intreehandelsmerk. Dit is om bekostigbare voertuie te bied aan verskeie derde wêreld‑gebiede waar prys sensitiewe markte bestaan. Sedert 2014 is reeds 25 000 Datsun Go’s in Suid-Afrika verkoop. Dit is indrukwekkend en beklemtoon die nood aan dié tipe voertuig. Vir party mense is jou voertuig ŉ uitbeelding van jou persoonlikheid – of gereedskap wat jou leefstyl moontlik maak … maar vir ander is dit vryheid en toegang tot ŉ wêreld wat voorheen nie vir hulle bestaan het nie.
Ons het tydens die bekendstelling ŉ draai by Maponya Mall in Soweto gaan maak. Ons roete van daar af was Brooklyn toe in Pretoria. Een van Datsun se werknemers moes daar in ŉ minibus taxi klim en ook by middagete uitkom. Hy het vier taxi’s gevang, op een gedeelte op die vloer gesit en ŉ uur na ons by die restaurant aangekom. Die taxigeld was R130. Die Datsun gebruik slegs 5.2ℓ/100 km, so die trippie het ons ongeveer R70 in brandstof gekos. Ons het in verkeer gesit weens padwerke. Dit is ŉ realiteit vir talle Suid-Afrikaners, en die Datsun Go bied ŉ oplossing.
Die nuwe Go is aan die buitekant opgeknap met nuwe sierwiele en voorste en agterste buffers. Die groot opknapping kom aan die binneruim met individuele sitplekke voor, ŉ gewone handrem tussen die sitplekke, elektriese vensters en spieëls, ABS met twee lugsakke en die nuwe inligtingstelsel wat Apple CarPlay en Android Auto het. Die Go+ het tot sewe sitplekke. Die enigste sewe sitplek voertuig in dié segment.
Die Go is aangedryf deur Datsun se 1.2 driesilinderenjin wat 50 kW en 104 Nm bied. Die enjin is gepaard met ŉ 5-spoed handrat. Die enjin en ratkas werk goed saam, mens moet net die omwentelinge hoog hou – dan loop die Go’tjie heel goed. Die wissel aksie van die rathefboom is nie briljant nie – so daar kan beslis aandag aan gegee word.
Verder is die Datsun Go ŉ spotgoedkoop klein stadskarretjie. Dit is ŉ goeie oplossing vir óf eerste kopers óf mense wat begin afskaal. Die veiligheid waaroor almal gehuil het, is nou opgeknap met ABS en lugsakke. Ek was skepties maar is heel beïndruk.
Datsun Go Lux R165 600
Datsun Go+ Mid R154 200
Datsun Go+ Lux R175 900
Datsun Go+ paneelwa R155 200
Die reeks word gedek deur ŉ 3 jaar/ 100 000 km waarborg en ŉ diensplan is opsioneel. Datsun Go kopers sal een jaar gratis versekering geniet.
Ons sal weer ŉ tydjie met die Go deurbring en sal hom dán met sy mededingers vergelyk.
Het jy raad nodig voordat jy daardie spoggerige nuwe motor koop? Vra Maroela Media se motor-foendi
Johann cb · 8 maande gelede
Groot verbetering in voorkoms! Lyk taamlik na die uitgaande Micra!
Ek haal aan uit die berig: ‘Vir party mense is jou voertuig ‘n uitbeelding van jou persoonlikheid.’ Dit herinner my aan ‘n rektor van Tukkies jare gelede met ‘n VW-kewer. Die prof. het gereeld met sy kewer opgedaag by vergaderings ens. wat hyself bestuur het en dan voor die gebou stilgehou op die parkeereservering ‘REKTOR’. Sy chauffeur was dan vry vir die tydperk en was dus nie saam. Al wat ‘n dekaan ens. is het met hulle chauffeurs en grênd motors opgedaag en verder langs die Volla hul gemerkte plekke ingeneem. Op ‘n vraag aan die prof. dat dit darem buitengewoon is en so half verkeerdom hy met sy Volla en hul met styl was sy antwoord: ‘Onthou dat met julle gee die kar julle status maar met my gee ek die kar status’!! Hierdie is ‘n ware gebeurtenis.
Ek vermy ook die Datsun Go. Koop eerder n ordentlike tweedehandse voertuig.
Dit kom soms voor dat die oomblik as ‘n voertuig Apple Car Play of Andriod Auto het dan is oningeligte mense dadelik baie beïndruk. Dat maak nie saak van watter gehalte die res van die voertuig is nie. “mens moet net die omwentelinge hoof hou” sê al klaar dat jy hierdie karretjie al kruipende in die heel regterkantse baan gaan kry: “…want die advertensie wys dit is vinnig…”
Stephanus du Plessis · 8 maande gelede
Indien Datsun n half ton bakkie uitbring sal ek hom sterk oorweeg. Die Nissan NP200 het geen meer kompetisie nie en ook te duur.